《寄朱在明光禄》
明代·胡应麟

夙昔长安社，朱家兴独豪。深杯传竹叶，艳曲度樱桃。

宦拙从鸡肋，身闲付蟹螯。近来偏忆汝，愁望大江涛。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。